ព័ត៌មាន​អន្តរជាតិ​វីអូអេ​ ១៥ មករា​ យប់
អ្នកជួយ​សង្គ្រោះ​ទាក់ទង​​សំឡេង​ជាមួយ​អ្នក​នៅ​រស់​រាន​មាន​ជីវិត​ពី​កប៉ាល់​លិច​
ពួកបុគ្គលិកជួយសង្គ្រោះកប៉ាល់ជិះកំសាន្តអ៊ីតាលី កូស្តា កូនខរដៀ (Costa Concordia) ដែលបាក់បែកនោះ បាននិយាយថាពួកគេបានធ្វើការទាក់ទងជាសំឡេងជាមួយអ្នកនៅរស់រានមានជីវិតទី៣ហើយ។ អ្នកនាំពាក្យក្រុមជួយសង្គ្រោះនេះបាននិយាយនៅថ្ងៃអាទិត្យនេះថាពួកបុគ្គលិក មិនទាន់អាចយកមនុស្សចេញពីកប៉ាល់ជិះកំសាន្តដែលក្រឡាប់នោះទេ។ លោក បាន គីមួន (Ban Ki-moon) អគ្គលេខាធិការអង្គការសហប្រជាជាតិបានចេញសេចក្តីអំពាវនាវមួយដល់ប្រធានាធិបតីស៊ីរីលោក បាស្សា អាល អាសាដ ( Bashar al-Assad) ដែលមានកង្វល់នៅថ្ងៃអាទិត្យនេះឲ្យបញ្ឈប់ការសម្លាប់ប្រជាពលរដ្ឋរបស់លោកផ្ទាល់ទៀតទៅ។ អ្នកតំណាងរបស់ប្រទេសអ៊ីរ៉ង់ប្រចាំអង្គការនៃប្រទេសនាំប្រេងចេញ (OPEC) បានកំពុងព្រមានថាប្រទេសជិតខាងអារ៉ាប់របស់ខ្លួន នឹងប្រឆាំងការដំឡើងទិន្នផលប្រេងឆៅរបស់ពួកគេដើម្បីជំនួសប្រេងអ៊ីរ៉ង់នៅក្នុងពេលមានការដាក់ទណ្ឌកម្មពីប្រទេសលោកខាងលិច។ លោកស្រី ហ៊ីឡារី រដហាម គ្លីនតុន (Hillary Rodham Clinton) រដ្ឋមន្រ្តីក្រសួងការបរទេសសហរដ្ឋអាមេរិកបានមានប្រសាសន៍ថា ភូមាអាចធ្វើឲ្យល្អប្រសើរនូវទំនាក់ទំនងជាមួយសហរដ្ឋអាមេរិក ប្រសិនបើខ្លួនដោះលែងអ្នកទោសនយោបាយដែលនៅសេសសល់ទាំងអស់ បញ្ចប់អំពើហិង្សារប្រឆាំងជនជាតិភាគតិច និងកាត់ផ្តាច់ចំណងទាក់ទងខាងយោធាជាមួយប្រទេសកូរ៉េខាងជើង។ លោក មា យីង ជូ (Ma ying-jeou) ប្រធានាធិបតីតៃវ៉ាន់បាននិយាយថាជ័យជំនះនៃការបោះឆ្នោតអាណត្តិទី២របស់លោកនឹងធ្វើឲ្យមានចំណងទាក់ទងកាន់តែរលូនឡើងថែមទៀតជាមួយប្រទេសចិនដីគោក។ លោកនាយករដ្ឋមន្រ្តីចិន វេន ជៀបាវ (Wen Jiabao) បានទៅដល់ប្រទេសអារ៉ាប់ប៊ីសាអូឌីតកាលពីថ្ងៃសៅរ៍នេះដែលជាដំណើរបំពេញបេសកម្មខាងការទូតដំបូង មុនពេលដែលលោកអញ្ជើញចេញទៅកាន់ប្រទេស កាតា (Qatar) និងអេមីរ៉ាតអារ៉ាប់រួម (United Arab Emirates)។ ពួកមន្រ្តីអ៊ីរ៉ាក់បាននិយាយថាជនប្រដាប់អាវុធបានវាយសង្គ្រប់អាគាររបស់ប៉ូលីសមួយកណ្លែងនៅក្នុងទីក្រុង រ៉ាម៉ាឌី (Ramadi) ភាគខាងលិចប្រទេសនៅថ្ងៃអាទិត្យនេះ នៅពេលដែលអ្នកដាក់គ្រាប់បែកអត្តឃាតយ៉ាងហោចណាស់ក៏ម្នាក់ដែរបានចុចបំផ្ទុះគ្រឿងផ្ទុះនៅខាងក្រៅអាគារនោះ។ ពួកមន្រ្តីដឹកជញ្ជូនឥណ្ឌាបាននិយាយថាសមាជិកនាវិកឥណ្ឌា២១នាក់នៃកប៉ាល់ដឹកប្រេងគីមីមួយ ដែលបានត្រូវចាប់ជំរិតដោយពួកចោរសមុទ្រសូម៉ាលីកាលពីខែសីហានេះបានត្រូវដោះលែងហើយ។ ពួកអាជ្ញាធរនាវាចរណ៍បាននិយាយថាមានមនុស្សយ៉ាងហោចណាស់ក៏៣នាក់ដែរបានស្លាប់ហើយ៨នាក់ផ្សេងទៀតកំពុងបាត់ខ្លួនបន្ទាប់ពីកប៉ាល់ដឹកប្រេងកូរ៉េខាងត្បូងមួយគ្រឿងបានផ្ទុះ។